Diari Oficial de la Generalitat Valenciana


Sumari del DOGV 5261, del 18-05-2006 (2006/4871)

ACORD de 19 d'abril de 2006, de la Mesa de les Corts Valencianes, sobre la regulació dels fitxers de dades de caràcter personal de la institució.
-------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2006/04/19/(1)/dof/vci/html**

### Dades del document

Número de DOGV
:   5261

Data del DOGV
:   18-05-2006

Secció del DOGV
:   I. DISPOSICIONS GENERALS

Número del document
:   2006/4871


Data del document
:   19-04-2006

Organisme emissor
:   Corts Valencianes

Tipus de document
:   Acord

Correcció d'errades

 Descriptors 

:   * Corts Valencianes
    * legislació
    * administració regional
    * base de dades
    * dades personals

ACORD de 19 d'abril de 2006, de la Mesa de les Corts Valencianes, sobre la regulació dels fitxers de dades de caràcter personal de la institució. [2006/M4871]  
La Mesa de les Corts Valencianes, mitjançant Acord del 27 de juliol de 2000, va procedir a la regulació dels fitxers de dades de caràcter personal de la institució. En l'acord esmentat, publicat en el Diari Oficial de la Generalitat Valenciana, de 4 d'agost de 2000, es va procedir a la regulació dels fitxers automatitzats següents de: diputats i diputades; funcionaris i funcionàries; personal laboral i eventual; becaris i becàries; de nòmines i protocol.  
Transcorreguts sis anys des de la creació dels fitxers susdits i atès que per a l'activitat ordinària les Corts Valencianes necessiten en l'actualitat de la creació de fitxers automatitzats nous, d'acord amb l'article 20 de la Llei Orgànica 15/1999, de 13 de desembre, de Protecció de Dades de Caràcter Personal, que preveu que la creació, la modificació o la supressió dels fitxers de les administracions públiques, s'ha de realitzar mitjançant una disposició general publicada en el Boletín Oficial del Estado i en el diari oficial corresponent, i atesa la Instrucció 1/1996, d'1 de març, de l'Agència Espanyola de Protecció de Dades sobre Fitxers Automatitzats establerts amb la finalitat de controlar l'accés als edificis, la Mesa de les Corts Valencianes  
ACORDA  
Primer  
Aprovar la creació dels fitxers que es relacionen en els annexos I, II i III.  
Segon  
La responsabilitat sobre la totalitat dels fitxers automatitzats de les Corts Valencianes correspon a aquestes, sense perjudici de la coordinació que corresponga al lletrat major de les Corts Valencianes i de la responsabilitat directa que en la gestió i en la custòdia dels fitxers corresponga a les àrees o els serveis que s'especifiquen en cada annex per a cada un dels fitxers, davant dels quals s'exerciran els drets d'oposició al tractament, l'accés, la rectificació i la cancel·lació.  
Tercer  
Els gestors dels fitxers automatitzats relacionats adoptaran les mesures necessàries per assegurar que les dades de caràcter personal s'utilitzaran exclusivament per a les finalitats que en justifiquen la creació i que es concreten en l'acord de creació dels fitxers. Així mateix, adoptaran les mesures necessàries per assegurar el compliment per part dels usuaris de les mesures de seguretat que s'adopten per a cada fitxer.  
Quart  
Els titulars de les dades incloses en els fitxers objecte d'aquesta resolució podran exercir el drets d'accés, rectificació, cancel·lació de les dades i oposició al tractament, d'acord amb allò previst en l'article 13 de la Llei Orgànica 15/1999, de 13 de desembre, de Protecció de Dades de Caràcter Personal, com també en els altres casos prevists en la legislació vigent i davant l'òrgan competent que per a cada fitxer es concreta.  
Cinquè  
En els casos en què es prevegen comunicacions de dades, els responsables dels fitxers automatitzats advertiran als cessionaris de dades de caràcter personal de l'obligació d'utilitzar-les exclusivament per a la finalitat de la cessió i de conformitat amb el que hi ha previst en l'article 11.5 de la Llei Orgànica 15/1999, de 13 de desembre, de Protecció de Dades de Caràcter Personal.  
Disposició final única  
Aquest acord entrarà en vigor el dia següent al de la publicació en el Butlletí Oficial de les Corts Valencianes i en el Diari Oficial de la Generalitat Valenciana.  
ANNEX I  
Denominació del fitxer: Registre de Visites.  
a) Finalitat del fitxer i usos prevists per aquest:   
Registre i control de les visites i accessos realitzats a les Corts Valencianes.  
b) Persones o col·lectius sobre els quals es pretén obtenir dades de caràcter personal o que resulten obligats a subministrar-les:  
Persones que visiten i accedeixen als edificis de les Corts Valencianes.  
c) Procediment de recollida de dades:  
Entrevistes.  
d) Estructura bàsica del fitxer i descripció de les dades incloses en aquest:  
Base de dades relacional  
. Dades de caràcter identificatiu: DNI, nom i cognoms, nom de l'empresa, fotografia escanejada.  
. Dades de la visita: persona visitada, data i hora d'entrada i eixida.  
e) Cessions de dades de caràcter personal.  
No estan previstes.  
f) Òrgan de l'administració responsable del fitxer:  
Corts Valencianes.  
Plaça de Sant Llorenç, 4  
València 46134  
g) Serveis o unitats davant els quals es poden exercitar els drets d'accés, rectificació, cancel·lació i oposició:  
Corts Valencianes. Secretaria General.  
h) Mesures de seguretat:  
Nivell bàsic.   
ANNEX II  
Denominació del fitxer: Control de Visites d'Empreses.  
a) Finalitat del fitxer i usos prevists per aquest:   
Registre i control dels accessos realitzats per personal d'empreses externes per a la realització de treballs en les Corts Valencianes.  
b) Persones o col·lectius sobre els quals es pretén obtenir dades de caràcter personal o que resulten obligats a subministrar-les:  
Persones d'empreses externes que accedeixen a les Corts Valencianes per a la realització de treballs.  
c) Procediment de recollida de dades:  
Entrevistes i transmissió electrònica de dades.  
d) Estructura bàsica del fitxer i descripció de les dades incloses en aquest:  
Base de dades relacional.  
. Dades de caràcter identificatiu: DNI, nom i cognoms, nom de l'empresa.  
. Dades de l'empresa: nom de l'empresa, número de telèfon, número de fax, CIF empresa.  
. Dades de la visita: data i hora d'entrada i eixida, localització d'on es realitzen els treballs.  
e) Cessions de dades de caràcter personal.  
No estan previstes.  
f) Òrgan de l'administració responsable del fitxer:  
Corts Valencianes.  
Plaça de Sant Llorenç, 4  
València 46709  
g) Serveis o unitats davant els quals es poden exercir els drets d'accés, rectificació, cancel·lació i oposició:  
Corts Valencianes. Secretaria General.  
h) Mesures de seguretat:  
Nivell bàsic.  
ANNEX III  
Denominació del fitxer: Salut laboral.  
i) Finalitat del fitxer i usos prevists per aquest:   
Gestió integral del sistema de salut laboral del Gabinet Mèdic de les Corts Valencianes. Usos prevists: vigilància de la salut, historial clínic, fins científics, històrics o estadístics.  
j) Persones o col·lectius sobre els quals es pretén obtenir dades de caràcter personal o que resulten obligats a subministrar-les:  
Diputats i diputades, funcionaris i funcionàries, personal laboral, becaris i altres persones que presten serveis en les Corts Valencianes  
k) Procediment de recollida de dades:  
Formularis omplits pels interessats, entrevistes i transmissió electrònica de dades.  
l) Estructura bàsica del fitxer i descripció de les dades incloses en aquest:  
Base de dades relacional.  
. Dades de filiació: DNI, nom i cognom, direcció, telèfon, número de targeta sanitària, dades de filiació a la Seguretat Social.  
. Dades laborals.  
. Dades de salut: diagnòstics, tractaments, proves realitzades, problemes de salut, receptes.  
m) Cessions de dades de caràcter personal.  
Les que preveja la legislació sobre prevenció de riscs laborals, sanitat i Seguretat Social.  
Les previstes en els supòsits regulats per l'article 11.2 f) de la Llei Orgànica 15/1999, de Protecció de Dades de Caràcter Personal.  
Laboratoris per a la realització d'anàlisis clíniques.  
n) Òrgan de l'administració responsable del fitxer:  
Corts Valencianes.  
Plaça de Sant Llorenç, 4  
València 46916  
o) Serveis o unitats davant els quals es poden exercir els drets d'accés, rectificació, cancel·lació i oposició:  
Corts Valencianes. Secretaria General.  
Plaça de Sant Llorenç, 4  
València 46735  
p) Mesures de seguretat:  
Nivell alt.  
València, 19 d'abril de 2006.. El president: Julio de España Moya. La secretària segona: Carmen Ninet Peña.


Còpia Permalink ELI